Ramaphosa spreek SA eers later toeJackson Mthembu, minister in die presidensie. (Foto: GCIS) Suid-Afrikaners wag al sedert Sondagaand op hete kole om te hoor wat pres. Cyril Ramaphosa se jongste aankondiging oor die nuwe koronavirus, Covid-19, gaan wees, maar hulle sal nog ŉ rukkie langer moet wag. Jackson Mthembu, minister in die presidensie, het Maandagoggend op Twitter gesê Ramaphosa gaan die land eers vanaand oor die pandemie toespreek. “Teen daardie tyd gaan daar groter duidelikheid wees oor die maatreëls wat nodig is om die uitwerking van die virus op ons land en sy mense te verminder,” het Mthembu gesê. Talle Suid-Afrikaners vrees dat ŉ noodtoestand dalk afgekondig gaan word en ŉ staat van algehele inperking gevolglik gaan geld. Die minister van gesondheid, Zweli Mkhize, het vroeër egter gesê sulke maatreëls sal net in die uiterste omstandighede ingestel word. Volgens die jongste beskikbare syfer [Sondagaand] het 274 mense in Suid-Afrika reeds positief vir die virus getoets. Tot dusver is geen sterftes aangemeld nie. Suid-Afrikaners is gevra om ŉ gesonde afstand van mekaar te handhaaf en streng maatreëls geld waar mense wél byeen is. Mthembu het gesê die presiese tyd wanneer die president sy toespraak gaan lewer, sal deur die loop van die dag bevestig word.